Diari Oficial de la Generalitat Valenciana


Sumari del DOGV 9319, del 13-04-2022 (2022/3229)

RESOLUCIÓ de 6 d'abril de 2022, de la Vicepresidència i Conselleria d'Igualtat i Polítiques Inclusives, que modifica la Resolució de 16 de març de 2022, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residència a conseqüència de la invasió militar d'Ucraïna.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9319

Data del DOGV
:   13-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3229


Data del document
:   06-04-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 6 d'abril de 2022, de la Vicepresidència i Conselleria d'Igualtat i Polítiques Inclusives, que modifica la Resolució de 16 de març de 2022, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residència a conseqüència de la invasió militar d'Ucraïna. [2022/3229]  
  
  
Antecedents de fet  
Primer. El 23 de març de 2022 es va publicar en el Diari Oficial de la Generalitat Valenciana número 9304, la Resolució de 16 de març de 2022, de la Vicepresidència i Conselleria d'Igualtat i Polítiques Inclusives, amb la qual s'habiliten temporalment els immobles que s'hi indiquen com a centres d'acolliment temporal d'emergència (CATE), durant el temps que duren les conseqüències derivades de l'enfrontament militar a Ucraïna i la situació de protecció temporal de les persones desplaçades.  
Segon. L'evolució de la invasió militar d'Ucraïna per part de Rússia i el consegüent increment de persones desplaçades que arriben a la Comunitat a les quals ha de donar-se un primer acolliment i allotjament dins del Sistema d'Acolliment de Protecció Internacional, del Ministeri d'Inclusió, Seguretat Social i Migracions, motiva la necessitat de modificar la relació d'immobles habilitats com a CATE per l'esmentada Resolució de 16 de març.  
Així mateix, resulta necessari concretar les competències dels diferents òrgans i entitats que han de quedar habilitats per a la realització de les propostes de contractes d'emergència, amb la finalitat de fer efectiva l'acolliment i atenció integral de les persones que hauran d'ocupar aquests CATE.  
  
Fonaments de dret  
Primer. La Generalitat, a través de la Vicepresidència i Conselleria d'Igualtat i Polítiques Inclusives, té competència exclusiva en matèria de serveis socials, de conformitat amb l'article 49.1.49a de l'Estatut d'Autonomia.  
El Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, el configura com el màxim òrgan encarregat de la direcció i execució de la política del Consell en matèria, entre altres, de serveis socials i persones migrants.  
Així mateix, aquest decret atorga competència a la Direcció General d'Igualtat en la Diversitat per a «gestionar, en l'àmbit de la Comunitat Valenciana, les competències atribuïdes a les comunitats autònomes en la legislació vigent en matèria de deures i llibertats de les persones estrangeres i refugiades a l'Estat espanyol» (article 13.2.f del Decret 170/2020).  
Finalment, l'esmentat decret atribueix a la Direcció General d'Infraestructures de Serveis Socials la competència per a «proposar i gestionar els contractes de prestació de serveis, subministraments, equipaments i obres dels centres del sistema públic de serveis socials, excepte d'aquells subjectes al règim d'acció concertada i les d'àmbit de la Direcció General de l'Institut Valencià de les Dones» i per a «exercir les competències del departament en matèria d'infraestructures, manteniment, reforma, adequació i eliminació de barreres arquitectòniques que no siguen expressament atribuïdes a un altre centre directiu» (article 18.2, apartats g i j del Decret 170/2020).  
Segon. La Llei 3/2019, de 18 de febrer, de serveis socials inclusius de la Comunitat Valenciana, estableix en l'apartat tercer de l'article 5 que el sistema públic valencià de serveis socials té caràcter de servei públic essencial, perquè d'aquest es deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania, segons el que disposa l'article 128.2 de la Constitució Espanyola.  
Així mateix, l'article 70 estableix que les actuacions davant de situacions d'urgència social tindran caràcter prioritari enfront de qualsevol altra actuació, i quan es requerisquen prestacions o serveis, podran prestar-se sense que siguen exigibles per al seu accés tots o algun dels requisits establits. Així mateix, aquesta llei estableix que les prestacions seran garantides i gratuïtes mentre es mantinga la situació d'urgència social.  
  
A l'efecte d'aquesta llei, es consideren situacions d'emergència social accidents, catàstrofes o estats de vulnerabilitat i desprotecció social sobrevingudes i inesperades, de conformitat amb la normativa sobre protecció de la seguretat ciutadana, de protecció civil i gestió de les emergències que li siga aplicable.  
D'acord amb l'exposat, i en exercici de la competència atribuïda pel Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Modificar la relació d'immobles que es posen a la disposició de la Vicepresidència i Conselleria d'Igualtat i Polítiques Inclusives per a la seua habilitació temporal com CATE, prevista en el punt resolutiu primer de la Resolució de 16 de març de 2022, que queda substituïda per la següent:  
a) Futura residència per a persones amb diversitat funcional de Paterna.  
b) Alberg juvenil Argentina de Benicàssim, de l'IVAJ.  
c) Alberg juvenil La Florida d'Alacant, de l'IVAJ.  
d) Alberg juvenil Mar i Vent de Piles, de l'IVAJ.  
e) Alberg juvenil La Marina de Moraira, de l'IVAJ.  
f) Alberg juvenil Biar de Biar, de l'IVAJ.  
g) Futur Alberg de Muro de Alcoy, de l'IVAJ.  
h) Futura residència per a persones majors dependents d'Alpuente.  
  
i) Futur centre ocupacional d'Ademuz i centre de dia de persones majors dependents.  
j) Hospital València al Mar, de València.  
k) Centre de recuperació integral de dones Aitana, d'Alacant.  
l) Futura residència de diversitat funcional, antic asil a Orihuela.  
  
m) Residència de diversitat funcional Delfina Viudes, de Torrevieja (Alacant).  
Aquesta cessió d'ús temporal, independentment de la titularitat de l'immoble, s'efectua sense perjudici dels tràmits administratius que siga necessari realitzar amb les entitats o amb els òrgans administratius, o amb les administracions titulars d'aquests.  
  
Segon  
Tots els centres comptaran amb una persona responsable que mantindrà la interlocució en tot moment amb la Direcció General d'Igualtat en la Diversitat, i amb una plantilla de professionals adequada a l'atenció que es necessite.  
  
Tercer  
L'habilitació d'aquests centres es produirà durant el temps que duren les conseqüències derivades de l'enfrontament militar a Ucraïna i la situació de protecció temporal de les persones desplaçades, suspenent temporalment, en cas que el tinguen, el seu destí actual.  
En tot cas, aquestes mesures podran modificar-se en funció de les decisions que vagen adoptant les diferents autoritats competents.  
  
Quart  
Proposar al Consell la declaració d'interés general i declarar l'emergència per a la formalització dels contractes necessaris per a l'adequació i posada en marxa dels esmentats immobles, així com la gestió dels serveis i els subministraments.  
  
Cinqué  
Encomanar a la Direcció General d'Infraestructures de Serveis Socials la realització de les propostes de contractes necessàries per a l'acolliment i atenció integral de les persones desplaçades.  
Així mateix, s'encomana a aquesta direcció general la realització de les propostes de contractes d'obres, subministrament d'equipament i de serveis necessaris per a l'adequació i posada en marxa dels immobles als quals es refereix aquesta resolució, a excepció dels albergs juvenils de l'IVAJ, que seran efectuades per aquest organisme.  
Per al cas dels immobles que no compten amb els subministraments de les corresponents companyies distribuïdores o que no disposen dels serveis o subministraments indispensables per a la correcta estada i manutenció de les persones que els ocupen, s'encomana a la Direcció General d'Infraestructures de Serveis Socials la realització de les propostes de contractes necessàries a aquest efecte, a excepció dels albergs juvenils Argentina de Benicàssim, La Florida d'Alacant, Mar i Vent de Piles, La Marina de Moraira, i Biar de Biar, tots aquests de l'IVAJ, que seran efectuades per aquest organisme.  
  
Sisé  
Per a la correcta execució d'aquestes mesures es podran dictar les instruccions i protocols complementaris que siguen considerats necessaris pels òrgans competents per al desenvolupament d'aquesta resolució.  
  
Contra aquesta resolució, que posa fi a la via administrativa, es podrà interposar un recurs contenciós administratiu en el termini de dos mesos, comptats a partir de l'endemà de ser notificada, davant de la sala contenciosa administrativa, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
  
València, 6 d'abril de 2022.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.